༄། ། གདན་ས་ཕག་མོ་གྲུར་གདན་སའི་ཁུར་མི་ཐེག་པར་ཞུ་བའི་ཕྲིན་སྐུར། །  ཨོཾ་སྭསྟི། སྤྱིར་བླ་མ་རྣམས་ལ་ཕྱག་འཚལ་ལོ། ། སྒོས་བཀའ་དྲིན་ཅན་ལ་སྐྱབས་སུ་མཆི། ། མཁན་སློབ་གཉིས་ཀྱི་ཞབས་ལ་འདུད། ། གདན་སར་བཞུགས་པའི་དགེ་འདུན་དང་། ། ཆེན་པོ་གོང་མའི་དགེ་འདུན་ལ། ། མཆིད་ཚིག་ཞུ་ཚིག་ཡ་ཟུང་ཞུ་ལགས་ན། ། སྐྱོན་མེད་ཡོན་ཏན་རབ་རྫོགས་པའི། ། གདན་ས་དཔལ་གྱི་ཕག་མོ་གྲུ། ། སྤྲུལ་སྐུ་རྩོད་པ་མེད་གྱུར་པ། ། དཔལ་ལྡན་ཕག་མོ་གྲུ་པ་ཡི། ། ཐུགས་ཀྱི་དགོངས་པ་རྫོགས་པའི་གནས། ། རབ་འབྱམས་འཇིག་རྟེན་ཁམས་རྣམས་སུ། ། ཤིན་ཏུ་དཀོན་ཞིང་རྙེད་དཀའ་བ། ། རང་བྱུང་རྟེན་གྱིས་ཡོངས་སུ་གང་། ། ལྕང་ལོ་ཅན་གྱི་ཕོ་བྲང་ལྟར། ། བྱིན་རླབས་རྒྱ་ཆེན་འབྱུང་བའི་གནས། ། ཨུ་རྒྱན་གྲོང་ཁྱེར་ཆེན་པོ་ལྟར། ། དཔའ་བོ་མཁའ་འགྲོས་ཡོངས་སུ་གང་། ། བྱང་ཆུབ་ཆེན་པོའི་ཤིང་དྲུང་ལྟར། ། སྐྱེས་ཆེན་ཡབ་སྲས་གོང་མ་རྣམས། ། འོད་གསལ་ཐུགས་སུ་ཆུད་པའི་གནས། ། དཔའ་བོ་མེ་ཏོག་ཟླ་མཛེས་ཀྱིས། ། ནགས་ཚལ་ཀུན་ཏུ་བཟང་པོ་ལྟར། ། ངོ་མཚར་རྨད་དུ་བྱུང་གྱུར་ཅིང་། ། སྐྱོན་མེད་ཡོན་ཏན་རབ་རྫོགས་པར། ། འཇིག་རྟེན་མགོན་པོའི་རྒྱལ་ཚབ་ཏུ། ། དབང་བསྐུར་མངའ་གསོལ་མཛད་ནས་ཀྱང་། ། རང་གཞན་གཉིས་ཀྱི་དོན་བསྒྲུབ་པ། ། མཁན་སློབ་གཉིས་ཀྱིས་དབུ་མཛད་པའི། ། ཕྱོགས་བཅུའི་དགེ་འདུན་ཐམས་ཅད་ཀྱིས། ། ཤིན་ཏུ་ཐུགས་ལ་བཏགས་མོད་ཀྱི། ། ཞབས་ཏོག་བྱ་བའི་ནུས་པ་མེད། ། ཁྱེད་ལ་གཅེས་ཀ་ཚོལ་བ་མིན། ། བློ་ཐག་སྙིང་ནས་ཆོད་པ་ཡིན། ། ཀུ་རེ་ཀྱལ་ཀ་མི་གསུང་ཞུ། ། དཔལ་ལྡན་འཇིག་རྟེན་གསུམ་གྱི་མགོན། ། སྐྱོབ་པ་ཕག་མོ་གྲུ་པ་ལ། ། བུ་ཆེན་གསུམ་གྱིས་དབུ་མཛད་པའི། ། མཁས་བཙུན་སེང་གེ་མཆོག་འདྲ་ཞིང་། ། ལྷ་དང་བཅས་པའི་འཇིག་རྟེན་གྱི། ། གཙུག་གི་ནོར་བུ་རིན་པོ་ཆེ། ། མཉམ་པ་མེད་པས་ས་སྟེང་གང་། ། རྨོངས་པ་ཐ་ཤལ་བདག་འདྲ་ལ། ། གདན་སར་སྡོད་པའི་གཉེར་ཁ་མེད། ། མཁན་སློབ་གཉིས་ཀྱིས་དབུ་མཛད་པའི། ། དམ་པ་གོང་མ་ཁྱེད་རྣམས་ཀྱིས། ། ཀུ་རེ་ཀྱལ་ཀ་མི་གསུང་ཞུ། ། ཆོས་རྒྱལ་མཉམ་མེད་རིན་པོ་ཆེས། ། དུས་དང་རྣམ་པ་ཐམས་ཅད་དུ། ། གཉེར་མེད་ཁོ་རེ་ཆུང་བ་ཡི། ། ལྡོམ་བུ་དམན་པ་བདག་ཉིད་ལ། ། སེམས་སྒོམ་བཀའ་བསྩལ་གསུངས་པ་ལས། ། གདན་སར་སྡོད་ཅིག་མ་གསུངས་པས། ། སྐྱབས་གནས་བླ་མ་དམ་པ་ཡི། ། བཀའ་དང་འགལ་བར་མ་ཕོད་པས། ། གདན་སར་སྡོད་པའི་རྔོ་མ་ཐོག། མཁན་སློབ་གཉིས་ཀྱིས་དབུ་མཛད་པའི། ། སྐྱེས་ཆེན་གོང་མ་ཁྱེད་རྣམས་ཀྱིས། ། ཀུ་རེ་ཀྱལ་ཁ་མི་གསུང་ཞུ། ། ལྷག་བསམ་རྣམ་པར་དག་པ་ཡིས། ། རང་གཞན་བརྗེ་བར་མ་ནུས་ཤིང་། ། འདུ་འཛི་གཡེང་བས་དུབ་པ་ཡིས། ། རི་དྭགས་ལྟ་བུའི་ངང་ཚུལ་གྱིས། ། རི་ཁྲོད་དགོན་པར་མོས་པ་སྐྱེས། ། བྱ་བསམ་གྱི་ཁུར་དང་བྲལ་བ་ལ། ། མཁན་སློབ་གཉིས་ཀྱིས་དབུ་མཛད་པའི། ། དམ་པ་གོང་མ་ཁྱེད་རྣམས་དང་། ། གདན་སར་བཞུགས་པའི་དགེ་འདུན་གྱིས། ། འཇིག་རྟེན་མགོན་པོའི་རྒྱལ་ཚབ་ཏུ། ། དབང་བསྐུར་མངའ་གསོལ་མཛད་པ་ལས། ། ཐུགས་ལ་འདོགས་ཐབས་གཞན་མེད་ཀྱང་། ། རྨོངས་པ་ཡོན་ཏན་ཆུང་བ་དང་། ། ཆོས་རྒྱལ་གདན་ས་འཛིན་པ་ནི། ། ཐ་ཆུང་བུ་ལ་མ་བབས་པས། ། ཆེན་པོ་བབས་ལ་མཁས་པ་རྣམས། ། ནམ་ཡང་ཐུགས་སུ་ཆུད་ལགས་ཀྱང་། ། ཀུ་རེ་ཀྱལ་ཀ་གསུངས་པ་ལ། ། གོང་ནས་ཡི་མུག་མཆི་མ་ཤོར། ། གོང་མ་རྣམས་ཀྱི་བཀའ་བསྩལ་དེ། ། རིན་ཆེན་གསེར་བས་ལྕི་ལགས་ཀྱང་། ། ཉམས་ཆུང་བདག་གིས་མ་ཁྱག་པས། ། མཁན་སློབ་གཉིས་ཀྱིས་དབུ་མཛད་པའི། ། གོང་མ་རྣམས་ལ་བཟོད་པར་གསོལ། ། རྫོགས་སོ། ། ། ། ༣༥༠༽